पर कुड़िएं दे मुआं ओदे सौरिएं दी सराहनां सुनियै पता निं किष्णा की जली मरदी? असला’ च उसी कुसै दी बी सराहना चंगी निं लगदी। फिरी शान्तो, ते शान्तो दे सौरिएं दी सराहनां? ओदा मन बट्ट खाई खाई जन्दा , ते ओ छात्ती ठोकिऐ आखदी ही--"दिक्खगे भला, जिस बेल्लै मेरे ध्यारा कोला बधियै ध्यार सारे ग्रां’ च कुसै गी बी औग। मेरे सौरिएं इक सौ इक खमीरा, त्रै टोकरे अम्बें दे, दौं जोड़े जारजट्टै दे भेजे न। बसदे-रसदे न! पंज थार माल रक्खे दा ऐ। सारा साल तुन्दाला रौन्दा ऐ। बारां घमां जिमीं ऐ! मेरे सौरिएं ने सौरिये कुसै भागें आली गी गै जुड़दे न। मेरी मां आखदी ऐ जे नेआ ध्यार इस ग्रां˙ च उसी आया हा जां फी मिगी आया ऐ।"